P R A V I L N I K
o natjecanju na 5. Roštiljadi Općine Garčin
u sklopu GARČIN GRILL & BEER FESTA 2026.
I. OPĆI DIO
Članak 1.
Ovim Pravilnikom uređuju se način organizacije, uvjeti sudjelovanja, pravila natjecanja, način ocjenjivanja i nagrađivanja ekipa u pripremanju mesa s roštilja na 5. Roštiljadi Općine Garčin, koja se održava u sklopu manifestacije GARČIN GRILL & BEER FEST 2026.
Organizatori natjecanja su Općina Garčin i Turistička zajednica Općine Garčin.
Članak 2.
Natjecanje će se održati 3. listopada 2026. godine. Službeni početak manifestacije je u 17.30 sati, a završetak u 24.00 sata. U 20.30 sati slijedi proglašenje pobjednika – najuspješnijih roštilj ekipa.
Mjesto održavanja manifestacije organizator će pravodobno objaviti i dostaviti prijavljenim ekipama.
Članak 3.
Na natjecanju mogu sudjelovati ekipe koje pravodobno podnesu prijavu i prihvate odredbe ovoga Pravilnika. Prijaviti se mogu fizičke i pravne osobe, udruge i neformalne ekipe.
Sudjelovanje na natjecanju je besplatno.
Natjecateljska ekipa može imati najviše šest (6) punoljetnih članova te između svojih članova određuje voditelja ekipe.
Broj prijavljenih ekipa nije ograničen.
Članak 4.
Prijavljena ekipa preuzima obvezu sudjelovanja na 5. Roštiljadi Općine Garčin 3. listopada 2026. godine.
Za potrebe ocjenjivanja svaka ekipa priprema i predaje žiriju: jednu (1) pljeskavicu, jedan (1) komad svinjske vratine, jedan (1) cijeli ražnjić, jedan (1) pileći batak te prilog po vlastitom izboru.
Meso namijenjeno ocjenjivanju priprema se od mesa koje osigurava Organizator.
Članak 5.
Organizator svakoj ekipi osigurava osnovni paket mesa: približno 1,00 kg svježeg miješanog mljevenog mesa, 1,00 kg svinjske vratine s kosti, 1,00 kg svinjske vratine bez kosti za ražnjiće te 1,00 kg pilećih bataka.
Meso koje osigurava Organizator marinira se i priprema na mjestu održavanja natjecanja. Sastojke za pljeskavice, marinade, začine i priloge ekipa osigurava sama.
Osim mesa koje osigurava Organizator, ekipe mogu pripremati i dodatno meso, ribu ili druga jela na roštilju u vlastitoj organizaciji, pod uvjetom da su namirnice nabavljene od registriranog/odobrenog dobavljača. Na zahtjev Organizatora ekipa je obvezna predočiti račun ili otpremnicu kojom dokazuje podrijetlo takvih namirnica.
Dodatno meso i druga jela iz prethodnog stavka ne predaju se na ocjenjivanje.
Članak 6.
Sve prijavljene ekipe na mjesto natjecanja trebaju doći u zakazano vrijeme, od 17.00 sati, radi pripreme i preuzimanja inventara.
Sve ekipe natjecanje započinju istovremeno s pečenjem u 18.30 sati.
Vrijeme za pripremu i pečenje natjecateljskog mesa i priloga ograničeno je na najviše 60 minuta.
Pladanj s uzorcima za ocjenjivanje mora biti predan najkasnije do 19.30 sati.
Članak 7.
Za vrijeme trajanja natjecanja dopušteno je i preporučljivo pripremanje drugih jela na roštilju, uz poštivanje uvjeta iz članka 5. ovoga Pravilnika.
Članak 8.
Natjecateljske ekipe mogu, prema vlastitim željama i mogućnostima te u dogovoru s Organizatorom, urediti svoj prostor za pripremu jela.
Ekipe su nakon završetka natjecanja dužne očistiti svoj prostor i roštilj, žar odložiti na za to predviđeno mjesto, vratiti inventar koji je osigurao Organizator te prostor ostaviti urednim i bez otpada.
O preuzimanju i vraćanju inventara vodi se evidencija. Inventar se mora vratiti najkasnije do 24.00 sata. U slučaju nevraćanja ili oštećenja inventara, ekipa snosi trošak njegove nabave ili popravka.
Obvezno je korištenje metalne podloške odnosno kadice ispod roštilja. Zabranjeno je loženje vatre izravno na tlu.
Članak 9.
Organizator za svaku natjecateljsku ekipu osigurava:
• 1 stol za pripremu jela
• 1 klupu za sjedenje
• 2,5 kg ugljena za roštilj
• cca 1,0 kg svježeg miješanog mljevenog mesa
• cca 1,0 kg svinjske vratine s kosti
• cca 1,0 kg svinjske vratine bez kosti za ražnjiće
• cca 1,0 kg pilećih bataka
• 1 vreću za otpad
• 1 pladanj za serviranje
Članak 10.
Natjecateljska ekipa dužna je za svoj nastup osigurati:
• roštilj s metalnom podloškom za žar
• vlastiti pribor za pripremu hrane
• priloge po vlastitom izboru
• vlastite začine i sastojke za marinade
• ostali sitni inventar potreban za pripremu
• kanister s vodom za pranje ruku i po potrebi smanjenje jačine vatre
• dodatne podloške ispod roštilja prema potrebi
• suncobran ili sjenicu (preporuka 3 x 3 m; nije obvezno)
Za vrijeme trajanja natjecanja ekipama je zabranjeno:
• spajanje na električnu mrežu na mjestu održavanja natjecanja
• korištenje agregata ili sličnih izvora električne energije
• korištenje vlastitog razglasa, zvučnih kutija, karaoka i slične opreme
• prosipanje vrućeg ugljena, žara ili ulja po prostoru održavanja manifestacije
• ulazak vozilima u prostor natjecanja bez odobrenja Organizatora
U slučaju težeg ili ponovljenog kršenja navedenih odredbi Organizator može diskvalificirati ekipu i udaljiti je s prostora natjecanja.
II. NAČIN OCJENJIVANJA
Članak 11.
Komisija za ocjenjivanje sastoji se od tri (3) člana kuharske ili ugostiteljske struke.
Članak 12.
Na dan natjecanja svaka ekipa izvlači dvije omotnice s jednakom šifrom. Jedna omotnica prati uzorak koji se predaje na ocjenjivanje, dok drugu zadržava ekipa radi identifikacije pri objavi rezultata.
Osoblje koje preuzima i poslužuje uzorke za ocjenjivanje određuje Organizator.
Članak 13.
Uzorci se postavljaju nasumičnim redoslijedom na stol za ocjenjivanje, bez isticanja naziva ekipe.
Natjecateljski pladanj mora sadržavati: jednu (1) pljeskavicu, jedan (1) komad svinjske vratine s kosti, jedan (1) cijeli ražnjić, jedan (1) pileći batak te prilog po vlastitom izboru.
Pladanj je potrebno primjereno dekorirati.
Članak 14.
Ocjenjivanje se provodi prema sljedećim elementima:
a) okus – od 0 do 10 bodova
b) vizualni dojam i dekoracija – od 0 do 10 bodova
c) konzistencija mesa (kakvoća pripreme) – od 0 do 5 bodova
Najveći mogući broj bodova je 25.
Članak 15.
Ako dvije ili više ekipa ostvare jednak ukupan broj bodova, prednost ima ekipa s većim brojem bodova u kategoriji „Okus“, zatim u kategoriji „Vizualni dojam i dekoracija“, a potom u kategoriji „Konzistencija mesa“.
Članak 16.
Svaki član Komisije svoje ocjene i ukupan broj bodova upisuje u ocjenjivačku listu za svaki uzorak. Nakon završetka ocjenjivanja bodovi se zbrajaju, utvrđuje konačni poredak i rezultat dostavlja voditelju natjecanja.
Članak 17.
Natjecateljske ekipe mogu tijekom ocjenjivanja odrediti po jednog člana ekipe koji može pratiti postupak ocjenjivanja, bez ometanja rada Komisije.
Članak 18.
Nagrađuju se tri najbolje plasirane ekipe prema konačnom broju osvojenih bodova.
Novčane nagrade iznose:
1. mjesto – 300,00 eura
2. mjesto – 200,00 eura
3. mjesto – 100,00 eura.
Članak 19.
Nakon predaje natjecateljskog uzorka na ocjenjivanje, ekipa raspolaže preostalom pripremljenom hranom.
Ekipe mogu hranu besplatno dijeliti posjetiteljima. Prodaja pripremljenih jela od strane natjecateljskih ekipa nije dopuštena.
Udrugama i natjecateljima registriranima na području Općine Garčin dopušteno je prikupljanje dobrovoljnih donacija za pripremljenu hranu i piće, u skladu s pravilima Organizatora.
Članak 20.
Službeni početak manifestacije je u 17.30 sati, a završetak u 24.00 sata.
Nakon završetka manifestacije ekipe su dužne razdužiti sav inventar Organizatora.
Članak 21.
Prijave se zaprimaju najkasnije do 25. rujna 2026. godine:
1) putem Google Forms obrasca;
2) osobno u prostorijama Općine Garčin;
3) putem e-maila: opcina.garcina@opcina-garcin.hr.
Članak 22.
Podnošenjem prijave ekipa potvrđuje da je upoznata s ovim Pravilnikom, prihvaća njegove odredbe i upute Organizatora te potvrđuje točnost podataka navedenih u prijavi.
Organizator zadržava pravo donošenja organizacijskih uputa potrebnih za provedbu natjecanja, pod uvjetom da se njima ne mijenjaju temeljna pravila ocjenjivanja i jednakost natjecateljskih ekipa.

Za Općinu Garčin
općinski načelnik
Josip Vidaković

______________________________
